কাপু (জাতি)

**কাপু** হল একটি হিন্দু জাতি, মূলত ভারতের অন্ধ্র প্রদেশ রাজ্যে তাদের দেখতে পাওয়া যায়। কাপুরা একটি অগ্রবর্তী জাতি, এবং তারা জমির মালিক-কৃষকদের একটি সম্প্রদায়। ঐতিহাসিকভাবে, তারা বিজয়নগর সাম্রাজ্যের মতো হিন্দু রাজ্যগুলিতে সামরিক জেনারেল (নায়ক) এবং যোদ্ধা হিসেবেও কাজ করেছে। কাপুরা অন্ধ্র প্রদেশের একটি প্রভাবশালী জাতি। এদের মূলত উপকূলীয় অন্ধ্র অঞ্চলে দেখা যায়, গোদাবরী - কৃষ্ণা বদ্বীপ অঞ্চলে তাদের সংখ্যা বেশি। কাপুরা সাধারণত নাইডু উপাধি ব্যবহার করে।

কাপু বর্ণের মধ্যে তেলাগা এবং অন্টারি উপজাতি অন্তর্ভুক্ত, উভয়ই ঐতিহাসিকভাবে তাদের সম্মান এবং সাহসিকতার জন্য পরিচিত যোদ্ধা সম্প্রদায় হিসাবে স্বীকৃত। কাপু এবং তেলাগা শব্দ দুটি প্রায়শই পরস্পরের পরিবর্তে ব্যবহৃত হয়। তেলাগাদের উৎপত্তির ইতিহাস ভেলান্তি চোড়াদের (১০৭৬-১২১৬ খ্রিস্টাব্দ) সাথে সম্পর্কিত, যারা উপকূলীয় অন্ধ্র শাসন করেছিল এবং ধীরে ধীরে তেলাগা নামে পরিচিত হয়েছিল। উপকূলীয় অন্ধ্রের বেশিরভাগ অঞ্চলে, কাপু, তেলাগা এবং অন্টারি সকলকেই কাপু নামে ডাকা হয়, তবে সাবেক শ্রীকাকুলাম এবং বিজয়নগরম জেলায় তারা বিশেষভাবে তেলাগা নামে পরিচিত। কাপু জাতি রায়লসীমার বালিজা সম্প্রদায়ের সাথে ঘনিষ্ঠভাবে সম্পর্কিত, এবং দুটি গোষ্ঠীকে সরকারিভাবে এবং সমাজতাত্ত্বিক প্রেক্ষাপটে প্রায়শই একসাথে শ্রেণীবদ্ধ করা হয়।

তেলেঙ্গানার মুন্নুরু কাপু, উত্তর অন্ধ্রের তুর্পু কাপু এবং রায়ালসিমা ও তেলেঙ্গানার রেড্ডিদের মতো অন্যান্য অনুরূপ নামধারী সম্প্রদায়গুলি থেকে উপকূলীয় অন্ধ্রের কাপুরা আলাদা।

## ব্যুৎপত্তি
আক্ষরিক অর্থে তেলুগুতে*কাপু* হলো চাষী বা রক্ষাকারী। আরও স্পষ্টভাবে বলতে গেলে, জজমানি ব্যবস্থার প্রেক্ষাপটে *কাপু* বলতে ভূমির মালিক কৃষকদের বোঝায়। অনেক জায়গায়, কৃষি শ্রমিকরা জমিদার চাষীদের *কাপু* বলে সম্বোধন করে।

## ইতিহাস

### উৎপত্তি
কাকতীয়-পরবর্তী সময়ে কাপুদের বিভিন্ন উপগোষ্ঠী (কৃষক সম্প্রদায়) পৃথক সম্প্রদায়ে বিভক্ত হয়েছিল (ভেলামা, পান্তা কাপু এবং পাকানাতি কাপু—যাদের উভয়কেই রেড্ডি বলা হয়, এবং কামনাডুর কাপুদের— কাম্মা বলা হয়েছিল)। বাকি কাপুরা মূল নামস্থান ব্যবহার করে চলেছে। বি এস এল হনুমন্ত রাও *কাপু* শব্দটি ব্যাখ্যা করার সময় উল্লেখ করেছেন, "যারা চাষাবাদ বা কৃষিকাজে জড়িত, কিন্তু কাম্মা, রেড্ডি বা ভেলামদের অন্তর্ভুক্ত নয়, তারা কাপু নামে পরিচিত।" কিংবদন্তি অনুযায়ী সমস্ত চাষী বর্ণের পূর্বপুরুষদের একটি সাধারণ গোষ্ঠী ছিল। সিনথিয়া ট্যালবটের মতে, বিজয়নগর যুগের শেষের দিকে বা তার পরে পেশাগত পরিচয়ের হিসেবে বর্ণ নাম এসেছিল।
### মধ্যযুগীয় সময়
১২০৫ খ্রিস্টাব্দের (১১২৭ শকাব্দ) পাওয়া একটি শিলালিপিতে *তেলিকি কাপুলু*র উল্লেখ রয়েছে। কে. ঈশ্বর দত্ত সেটিকে তেলাগাদের উল্লেখ বলে ব্যাখ্যা করেছেন।

কাপু সম্প্রদায়ের প্রথম দিকের পেশা ছিল সামরিক পরিষেবার পাশাপাশি কৃষিকাজ। মধ্যযুগে, কাপুরা দস্যুদের হাত থেকে গ্রামের রক্ষক হিসেবে এবং সেইসঙ্গে গ্রামের প্রধান হিসেবে কাজ করত। যুদ্ধের সময় বিভিন্ন অন্ধ্র রাজ্যের সেনাবাহিনীতে তাদের নিয়োগ করা হত এবং তারা গভর্নর (নায়ক), কমান্ডার ও সৈনিক হিসেবে কাজ করত। শান্তির সময় তারা কৃষিকাজে ফিরে আসত। গোলকুণ্ডার কুতুব শাহী (১৫১৮-১৬৮৭) শাসন কালে কাপুরা ছিল পাঁচটি প্রধান ভূমি-মালিক বর্ণের মধ্যে একটি। হনুমন্ত রাও লিখেছেন যে বিজয়নগর সাম্রাজ্যের পতনের আগে পর্যন্ত কাপুরা কৃষিকাজের পাশাপাশি সামরিক বৃত্তিও গ্রহণ করেছিল।

মধ্যযুগে তেলাগা এবং অন্টারির মতো কাপু উপ-জাতিগুলিকে যোদ্ধা সম্প্রদায় হিসেবে নথিবদ্ধ করা হয়েছিল। অন্টারিরা ছিল অভিজাত যোদ্ধা যারা হাতাহাতি যুদ্ধ করত এবং গদার মতো ভারী অস্ত্র ব্যবহার করত। তারা দুর্দান্ত কুস্তিগীর ছিল এবং সামরিক পরিষেবা প্রদানের জন্য তারা কর-মুক্ত জমি পেত। ১৫ শতকের শিলালিপির উল্লেখ অনুযায়ী *অন্টারলু*রা মন্দিরের জন্য জমি প্রদান করত।

মধ্যযুগে, ভেলামা এবং বালিজাদের সাথে অনেক নায়কও তেলাগা ছিল। বিজয়নগর সাম্রাজ্যে নায়ক (তেলাগা) রেজিমেন্ট ছিল এবং বিজয়নগরের পতনের পর তারা পরবর্তীতে ব্রিটিশ সেনাবাহিনীতে যোগ দেয়। ব্রিটিশ সেনাবাহিনীতে তেলাগারা মেজর, নায়েক, সুবেদার, জমাদার, হাবিলদার ইত্যাদি পদে অধিষ্ঠিত ছিল। বোবিলির তেলাগারা সেনাবাহিনীতে কমান্ডার এবং জেনারেল হিসেবে দায়িত্ব পালন করত। ১৭৫৭ সালে বোবিলির বিখ্যাত যুদ্ধে তারা ভেলামাদের সাথে বোবিলি সেনাবাহিনীর একটি প্রধান অংশ গঠন করেছিল।

মধ্যযুগের শেষের দিকে, তেলাগারা মসুলিপত্তনম এবং অন্ধ্রের অন্যান্য স্থানে দক্ষিণ-পন্থী বর্ণগোষ্ঠী, যার মধ্যে কোমাতি এবং অন্যান্য বিভিন্ন বর্ণ ছিল, তাদের নেতৃত্ব দিত। আঠারো শতকের শেষের দিকে, তেলাগা এবং নিয়োগী ব্রাহ্মণেরা *মহা-নাড়ু*র নেতা ছিল, এই মহা-নাড়ু একটি বহু-বর্ণ সমন্বিত গোষ্ঠী ছিল, যারা সমাজে নিয়মকানুন প্রয়োগ করত।

### ঔপনিবেশিক যুগ
ঔপনিবেশিক যুগে, কাপু-তেলাগা এবং অন্যান্য যোদ্ধা জাতিগুলি সামরিক পেশায় আধিপত্য বিস্তার করেছিল। যখন ব্রিটিশরা কৃষিজীবী জাতি থেকে সামরিক নিয়োগ কমিয়ে দেয় এবং সেনাবাহিনীর ওপর আরও নিয়ন্ত্রণ রাখার জন্য নিম্নবর্ণের লোকদের বেছে নেয়, তখন কাপুরা কৃষিকাজে মনোনিবেশ করে। অনেক গ্রামে কাপুরা গ্রামের প্রধান এবং মুনাসাবু (মুন্সেফ) পদে অধিষ্ঠিত ছিল। গোদাবরী জেলায়, কিছু কাপু করণম (গ্রামের হিসাবরক্ষক) পদেও অধিষ্ঠিত ছিল, এই পদটি সাধারণত নিয়োগী ব্রাহ্মণদের জন্য সংরক্ষিত থাকত।

উনিশ শতকের শেষার্ধে গুরুত্বপূর্ণ সমাজ সংস্কারক, শিক্ষাবিদ এবং সাহিত্যিক ব্যক্তিত্বদের আবির্ভাব ঘটে, যাঁরা অন্ধ্রের জনগণের সামাজিক চেতনার ওপর প্রভাব ফেলেছিলেন। রঘুপতি ভেঙ্কটারত্নম নাইডু এবং কুর্মা ভেঙ্কটারদ্দি নাইডুর মতো বিশিষ্ট কাপুরা সমাজ সংস্কার আন্দোলনের অগ্রভাগে ছিলেন। রঘুপতি ভেঙ্কটারত্নম নাইডু (১৮৬২-১৯৩৯) অস্পৃশ্যতা দূরীকরণের জন্য কাজ করেছিলেন, বিধবার পুনর্বিবাহের জন্য প্রচার করেছিলেন, নারী শিক্ষাকে উৎসাহিত করেছিলেন এবং দেবদাসী ব্যবস্থার সংস্কারের জন্য প্রচেষ্টা চালিয়েছিলেন। জাস্টিস পার্টির একজন বিশিষ্ট নেত্রী কুর্মা ভেঙ্কটারদ্দি নাইডু (১৮৭৫-১৯৪২) সামাজিক সাম্য, অস্পৃশ্যতা বিলোপ, সামাজিক সংস্কার প্রচারের নীতি প্রণয়ন করেছিলেন এবং এলুরুর অন্ধ্র অঞ্চলে প্রথম মহিলা কলেজ প্রতিষ্ঠা করেছিলেন।

পালনাডু অঞ্চলের কাপু কান্নেগান্তি হনুমন্তু (১৮৭০-১৯২২) ব্রিটিশ শাসনের বিরুদ্ধে বিদ্রোহ করেছিলেন এবং পালনাডু বিদ্রোহের নেতৃত্ব দিয়েছিলেন। বনজ সম্পদ ব্যবহারের জন্য ব্রিটিশরা কৃষকদের ওপর 'পুল্লারি' কর আরোপ করলে, হনুমন্তু জনগণকে কর না দেওয়ার জন্য সংগঠিত করেন এবং রাজস্ব ও বন বিভাগের কর্মকর্তাদের সামাজিক বয়কটের আয়োজন করেন। ১৯২২ সালে ব্রিটিশরা ফায়ারিং স্কোয়াড দ্বারা হনুমন্তুকে গুলি করে মৃত্যুদণ্ড দেয়। অনেক কাপু স্বদেশী আন্দোলন, আইন অমান্য আন্দোলন এবং ভারত ছাড়ো আন্দোলনে অংশগ্রহণ করেছিলেন।

যেহেতু কাপু শব্দটি কাপুদানম বা কৃষির সাথে জড়িত ব্যক্তিদের জন্য একটি সাধারণ শব্দ, তাই ১৮৭১ থেকে ১৯২১ সাল পর্যন্ত ব্রিটিশ ভারতের আদমশুমারি গণনার সময় কাপুদের রেড্ডিদের সাথে একত্রিত করা হয়েছিল। কিন্তু, রেড্ডিরা উপকূলীয় অন্ধ্রের কাপু সম্প্রদায় থেকে আলাদা।

### বর্তমান সময়
জমিদার এবং বৃহৎ জমির মালিক ছাড়াও, অনেক কাপু ক্ষুদ্র ও মাঝারি জমির কৃষক। ঐতিহাসিকভাবে, কাপুরা গোদাবরী জেলার বেশিরভাগ জমির মালিক ছিলেন। কোনাসীমা অঞ্চলে বেশিরভাগ নারকেল ক্ষেত এবং সংশ্লিষ্ট কৃষি-ব্যবসাও তাঁদের ছিল।

কিছু কাপু তাদের উদ্বৃত্ত অর্থনীতিকে বিশাখাপত্তনম, কাকিনাড়া, রাজামুন্দ্রির মতো শহরে সিনেমা হল এবং হোটেলের মতো বিভিন্ন উদ্যোক্তা ক্ষেত্রেও বৈচিত্র্য এনেছিল। পশ্চিম গোদাবরীর মাধবরামের মতো জায়গায় বহু প্রজন্মের কাপু সামরিক পরিবারও রয়েছে। ২০১১ সালের হিসাবে, কাপুদের মধ্যে স্নাতক ডিগ্রি অর্জনের হার তেলুগু জাতিগুলির মধ্যে সর্বোচ্চ।

**চলচ্চিত্র শিল্প**

তেলুগু চলচ্চিত্রে কাপুরা ঐতিহাসিকভাবে গুরুত্বপূর্ণ ভূমিকা পালন করেছে। মসুলিপত্তনমের কাপু রঘুপতি ভেঙ্কাইয়া নাইডু ছিলেন প্রথম তেলুগু চলচ্চিত্র প্রযোজক ও প্রদর্শক। তাঁকে "তেলুগু সিনেমার জনক" হিসেবে বিবেচনা করা হয়। তেলুগু চলচ্চিত্র শিল্পে কাপুরা শীর্ষস্থানীয় অভিনেতা, পরিচালক, প্রযোজক, চিত্রনাট্যকার, সঙ্গীত সুরকার এবং প্রযুক্তিবিদ হিসেবে পরিচিত। তেলুগু চলচ্চিত্রের এস ভি রঙ্গা রাও, সাবিত্রী, চিরঞ্জীবী, পবন কল্যাণ, অল্লু অর্জুন, রাম চরণ, দাসারি নারায়ণ রাওয়ের মতো সুপরিচিত ব্যক্তিত্বরা কাপু সম্প্রদায়ের মানুষ।

## ভৌগলিক বন্টন

### স্থানীয়
কাপুরা মূলত উপকূলীয় অন্ধ্র অঞ্চলে বসতি স্থাপন করেছিল, তাদের বেশিরভাগই পূর্ব গোদাবরী, পশ্চিম গোদাবরী, কৃষ্ণা, গুন্টুর এবং বিশাখাপত্তনম জেলায় বাস করে। শ্রীকাকুলাম ও বিজয়নগরম (সেখানে তাদের মূলত তেলাগা বলা হয়) এবং প্রকাশমেও কম সংখ্যায় তাদের বসতি আছে। কাপুরা পুদুচেরির ইয়ানাম জেলারও বাসিন্দা এবং সেখানকার দ্বিতীয় বৃহত্তম জাতি।

### প্রবাসী
তেলঙ্গানার হায়দ্রাবাদ মেট্রোপলিটন অঞ্চলে উল্লেখযোগ্য সংখ্যায় কাপু বসতি স্থাপনকারী রয়েছে। তেলাগা-কাপু সম্প্রদায়ের ছোট ছোট সম্প্রদায়গুলিকে ওড়িশায় এবং পশ্চিমবঙ্গের খড়গপুরেও দেখা যায়।

১৯ শতক এবং ২০ শতকের গোড়ার দিকে, বার্মা, মালয়েশিয়া, মরিশাস এবং ফিজিতে তেলুগু অভিবাসীদের মধ্যে কাপু-তেলাগারা ছিল। মরিশাসের তেলুগু জনগণের মধ্যে তেলাগারা বৃহত্তম জাতি বলে জানা গেছে। সাম্প্রতিক দশকগুলিতে, কাপুরা মার্কিন যুক্তরাষ্ট্রের মতো অ্যাংলোফোন দেশে স্থানান্তরিত হয়েছে।

## একই নামের স্বতন্ত্র জাতিসমূহ
আরও কিছু অন্যান্য কাপু সম্প্রদায়ও রয়েছে, যাদের উপকূলীয় অন্ধ্র কাপু থেকে আলাদাভাবে তালিকাভুক্ত করা হয়েছে। তাদের মধ্যে আছে তেলেঙ্গানার মুন্নুরু কাপু এবং উত্তরান্ধ্রের তুরপু কাপু।

জমির মালিকের জন্য একটি সাধারণ তেলুগু শব্দ হলো কাপু, এইজন্য রায়লসিমা এবং তেলেঙ্গানার কিছু অংশে রেড্ডি জাতিকে কখনও কখনও কাপু হিসাবে উল্লেখ করা হয়। কিন্তু, রেড্ডিরা উপকূলীয় অন্ধ্রের কাপুদের থেকে আলাদা। কাপু বর্ণটি কোণ্ডা কাপু, পাত্তাপু কাপু, ভান্নে কাপু, পল্লী কাপু, আরে কাপু, মোরাসু কাপু, কাপু সাভারা বর্ণের সাথেও সম্পর্কহীন।

মুদিরাজ এবং তেলি বর্ণের তেলাগাদের সাথে কাপুর উপ-বর্ণ তেলাগার কোন সম্পর্ক নেই।

## উপজাতি
কাপু, তেলাগা এবং অন্টারি হল কাপু সম্প্রদায়ের উপজাতি। এই তিনটি উপজাতি প্রায়শই আন্তঃবিবাহ করে এবং এদের সাধারণত একটি একক গোষ্ঠী  হিসাবেই শ্রেণীবদ্ধ করা হয়। বেশিরভাগ তেলাগা এবং অন্টারিরা দীর্ঘদিন ধরে নিজেদেরকে কাপু নামে অভিহিত করে আসছে। কাপু এবং তেলাগা শব্দ্দুটি প্রায়শই এই তিনটি গোষ্ঠীরই সমার্থক শব্দ হিসেবে উল্লেখ করা হয়।

### কাপু
**মানাতি কাপু** (మానాటి కాపు) অথবা **মহানতি কাপু** (మహనాటి కాపు) হল তেলাগা এবং অন্টারির সাথে কাপু সম্প্রদায়ের একটি অংশ। তারা জনপ্রিয়ভাবে কাপু নামে পরিচিত এবং একটি অগ্রগামী জাতি হিসেবে শ্রেণীবদ্ধ। তারা তুরপু কাপু থেকে আলাদা। ঐতিহ্যগতভাবে, মানতি কাপু বিবাহবিচ্ছেদকে স্বীকৃতি দিত না এবং তাদের মহিলারা তাদের ঘর ছেড়ে যেত না। তারা কৃষিজীবী ছিল এবং তাদের সামাজিক অবস্থান ভালো ছিল। তুর্পু কাপুর সঙ্গে তুলনায় মানাতি কাপু এবং তেলাগাকে একসাথে *পেদ্দা কাপু* বলা হয়।

চার্লস ফিলিপ ব্রাউনের *তেলুগু-ইংরেজি অভিধান* (১৮৫২) মহানতি কাপুকে তেলাগা বর্ণের সমতুল্য বলে উল্লেখ করেছে। ব্রাউন আরও উল্লেখ করেছেন যে মহানতি কাপুরা ছিল লীগম্যান এবং মহানাড়ু সম্প্রদায়ের সদস্য। মহানাড়ু ছিল একটি বহু-বর্ণের সমাবেশ যারা সমাজে নিয়মকানুন প্রয়োগ করত। অন্ধ্র বিজ্ঞানামু, খণ্ড ৩ (১৯৩৯) উল্লেখ করেছে যে মানাতি কাপুরা পূর্ব ও পশ্চিম গোদাবরী জেলায় এবং মাদ্রাজ প্রেসিডেন্সির কৃষ্ণা, গুন্টুর, বিশাখাপত্তনম ও গঞ্জাম জেলায় কম সংখ্যায় উপস্থিত ছিল।

### তেলাগা

কাপুর একটি উপজাতি শব্দ হল তেলাগা এবং প্রায়শই উভয় শব্দ সমার্থকভাবে ব্যবহৃত হয়। এতুকুরু বলরামমূর্তি এবং চিন্তামণি লক্ষ্মণের মতো ঐতিহাসিকরা উল্লেখ করেছেন যে তেলাগারা হল ভেলানাডু প্রধানদের (১০৭৬-১২১৬ খ্রিস্টাব্দ) মতো রাজবংশের বংশধর যারা উপকূলীয় অন্ধ্র শাসন করেছিলেন। তেলাগাদের একটি অগ্রগামী বা সাধারণ জাতি (এসসি, এসটি বা ওবিসি সংরক্ষণ তালিকায় তালিকাভুক্ত নয়) হিসাবে শ্রেণীবদ্ধ করা হয়। তারা এমন একটি কৃষিজীবী সম্প্রদায়, যারা জমির মালিক । ঐতিহাসিকভাবে, কৃষিকাজ শুরু করার আগে তারা একটি যোদ্ধা জাতি ছিল। ঔপনিবেশিক যুগে, তেলাগারা একটি উচ্চ সামাজিক অবস্থানের অধিকারী বলে উল্লেখ করা হয়েছিল।

### অন্টারি

অন্টারি (এছাড়াও ভোন্টারি, ভান্তারি) কাপু বর্ণের একটি অংশ। অন্টারিদের একটি অগ্রগামী বর্ণ হিসেবে শ্রেণীবদ্ধ করা হয়। তারা একটি ছোট সম্প্রদায় এবং তাদের মূলত কাকিনাড়া এবং আনাকাপল্লি জেলায় এবং পূর্ববর্তী পশ্চিম গোদাবরী এবং গুন্টুর জেলায় কম সংখ্যায় দেখতে পাওয়া যায়। ১৯০১ সালের ভারতের জনগণনায় *ভান্টারলু*কে তেলাগার একটি উপ-বর্ণ হিসেবে বর্ণনা করা হয়েছে এবং সেখানে উল্লিখিত আছে যে তাদের নামের আক্ষরিক অর্থ 'একজন শক্তিশালী মানুষ'।

বর্তমান সময়ে, অন্টারিরা ভূমি সম্পন্ন কৃষক। ঐতিহাসিক তথ্য অনুযায়ী, অন্টারিরা কেবল সামরিক বাহিনীতে চাকরি করত। অন্টারির আক্ষরিক অর্থ 'একাকী' যা ঐতিহাসিক যুদ্ধের প্রেক্ষাপটে তাদের সাহসিকতার কথা উল্লেখ করে। এম এল কণ্ঠ রাও অন্টারিদের 'একটি মহান যোদ্ধা শ্রেণী' বলে অভিহিত করেছেন। তারা মধ্যযুগীয় অন্ধ্রের যোদ্ধাদের একটি গোষ্ঠী ছিল, যারা হাতাহাতি লড়াই করত এবং গদার মতো ভারী অস্ত্র বহন করত।

১৫ শতকের গোড়ার দিকে রচিত শ্রীনাথের লেখায় অন্টারলুর উল্লেখ পাওয়া যায় তাঁর *পলনাতি বীর চরিত্র* এবং *ভীমেশ্বর পুরানাম* রচনায়। প্রাক্তন গুন্টুর জেলার ভেল্লাতুরু (১৪১৮ খ্রিস্টাব্দে) এবং টাঙ্গেদা থেকে পাওয়া শিলালিপিগুলি থেকে জানা যায় অন্টারলুরা মন্দিরগুলিকে জমি প্রদান করেছিল। মল্লমপল্লী সোমশেখর শর্মা উল্লেখ করেছেন যে সংস্কৃত শব্দ *একাঙ্গবীর*-এর আঞ্চলিক ভাষার সমতুল্য হল অন্টারি শব্দটি, এর অর্থ একজন বীর যে একাই যুদ্ধ করে। মধ্যযুগীয় অন্ধ্রের প্রধান শহর ও গ্রামে অন্টারলুর জন্য ব্যায়ামাগার ছিল। সাহিত্যের উৎস বিশ্লেষণ করে, শর্মা উল্লেখ করেছেন যে *এক্কাতি* নামেও পরিচিত *অন্টারি*রা, *এক্কাতি কায়্যামু* নামে হাতাহাতি লড়াইয়ে অংশ নিয়েছিল। তিনি যোগ করেন:অন্টারি বাহিনী অতিরিক্ত সেনাবাহিনী হিসেবে কাজ করত, এবং এই বিভাগের প্রতিটি যোদ্ধা সম্ভবত একজন দুর্দান্ত কুস্তিগীর ছিল এবং গদা ও অনুরূপ ভারী অস্ত্রও চালাত। রেড্ডি যুগের এক্কাতিরা ধীরে ধীরে একটি পৃথক সামরিক জাতি বা সম্প্রদায়ে পরিণত হয়েছিল এবং এখন জনপ্রিয়ভাবে ভান্তারলু নামে পরিচিত। এগুলি এখন তেলাগা সম্প্রদায়ের তিনটি অংশের একটি, অন্য দুটি হল তেলাগা (সঠিক) এবং কাপু।কে এস সিংয়ের মতে, "ষোড়শ শতাব্দীতে শ্রী কৃষ্ণদেবরায়ের সময় যুদ্ধক্ষেত্রে তাদের সাহসিকতার পুরস্কার হিসেবে তাদের "অন্টারি" উপাধি দেওয়া হয়। এর আগে, তারা কেবল তেলাগা নামে পরিচিত ছিল।" যোদ্ধা হিসেবে তাদের সেবার জন্য তারা খাজনা-মুক্ত জমি পেত। ঔপনিবেশিক যুগের নথি অনুযায়ী, অন্টারিরা এমন মানুষ ছিল যারা তাদের জীবনের চেয়ে সম্মানকে বেশি মূল্য দিত। জানা যায় যে, তারা সর্বদা তাদের কোমরে ছোরা বহন করত। অন্টারি মহিলারা পূর্বে গোশা পালন করত। পারলাকিমিডি ( উড়িষ্যা ), ববিলি, পিতাপুরমে অন্টারিদের "ডোরা" (মালিক বা প্রভু) বলা হত।

## বালিজার সাথে সম্পর্ক
বালিজারা কাপুদের সাথে ঘনিষ্ঠভাবে সম্পর্কিত। উভয়কে প্রায়শই সরকারীভাবে এবং সমাজতাত্ত্বিক ও দর্শনীয় প্রেক্ষাপটে একসাথে গণনা করা হয়। অন্ধ্র বিজ্ঞানানামু বইয়ের তৃতীয় খণ্ডে (১৯৩৯) তেলাগা সম্প্রদায়ের চারটি অংশের উল্লেখ করা হয়েছে, যেগুলি হলো — তেলাগা (বা নাইডু), অন্টারি (বা ডোরা), বালিজা এবং কাপু। ভারতের নৃতাত্ত্বিক জরিপে উল্লেখ করা হয়েছে যে রায়লসীমার বালিজাদের সঙ্গে উপকূলীয় অন্ধ্রের কাপুদের জাতিগতভাবে মিল রয়েছে।

বিভিন্ন সূত্র কাপু, তেলাগা, বালিজা এবং অন্টারি সম্প্রদায়ের মধ্যে মিলের কথা উল্লেখ করে। এই শব্দগুলি প্রায়শই সমার্থক শব্দ হিসেবে ব্যবহৃত হয় এবং এদের একে অপরের অংশ হিসেবে উল্লেখ করা হয়। কাপু, তেলাগা এবং বালিজা বিভিন্ন অঞ্চলে একই সম্প্রদায়ের ভিন্ন নাম হিসেবে বিবেচিত হয়। অন্ধ্রপ্রদেশ সরকারের কাপু কল্যাণ ও উন্নয়ন কর্পোরেশন কাপু, তেলাগা, বালিজা এবং অন্টারি সম্প্রদায়কে সম্মিলিতভাবে কাপু বলে উল্লেখ করে।

## বর্তমান অবস্থা
ভারতের কেন্দ্রীয় সরকার এবং অন্ধ্রপ্রদেশ সরকার উভয়ই কাপুদের অগ্রগামী জাতি হিসেবে শ্রেণীবদ্ধ করে। ২০২৩ সাল থেকে, তারা কোনও বর্ণ-ভিত্তিক কোটা বা সংরক্ষণের সুবিধা পায় না। তারা ভূমি সম্পন্ন কৃষকদের একটি সম্প্রদায় এবং অন্ধ্রপ্রদেশের অন্যতম প্রধান জাতি।

দক্ষিণ ভারতীয় সমাজে চার স্তরের বর্ণ ব্যবস্থা কখনোই বাস্তবে প্রতিষ্ঠিত হয়নি। মধ্যবর্তী দুটি দ্বিজ বর্ণ - ক্ষত্রিয় এবং বৈশ্য বিদ্যমানই ছিল না। অন্যদিকে, দক্ষিণ ভারতে কেবল তিনটি পৃথক শ্রেণী ছিল — ব্রাহ্মণ, অ-ব্রাহ্মণ এবং দলিত। কাপুদের একটি উচ্চ-বর্ণীয় অ-ব্রাহ্মণ হিসাবে উল্লেখ করা হয়। ঐতিহ্যবাহী হিন্দু ধর্মীয় স্থান বিন্যাস ব্যবস্থায় তাদের "সৎ শূদ্র" ("উচ্চ/উচ্চ-বর্ণ/পরিষ্কার শূদ্র" নামেও পরিচিত) সম্প্রদায় হিসেবে বিবেচনা করা হয়।

গুন্টুর জেলার ইতিহাসের ওপর একটি গবেষণায়, রবার্ট এরিক ফ্রাইকেনবার্গ কাপু এবং তেলাগাদের "অভিজাত কৃষি (যোদ্ধা) বর্ণ" হিসেবে শ্রেণীবদ্ধ করেছেন। ১৯৮২ সালে, সিরাকিউজ বিশ্ববিদ্যালয়ের বারবারা ডি. মিলার মন্তব্য করেছিলেন, "সাধারণত তেলাগা-কাপুদের মর্যাদা বেশ উচ্চ"। কে সি সুরি উল্লেখ করেছেন যে কাপুদের মতো অ-ব্রাহ্মণ বর্ণগোষ্ঠী, যাদের প্রধান পেশা কৃষিকাজ, তারা সংখ্যাগত শক্তি, ভূমি নিয়ন্ত্রণ এবং রাজনৈতিক ক্ষমতায় প্রবেশাধিকারের দিক থেকে অন্ধ্রপ্রদেশের সবচেয়ে গুরুত্বপূর্ণ সামাজিক গোষ্ঠী। কে. শ্রীনিসাভুলু উল্লেখ করেছেন যে কাপুরা মোটামুটি সমৃদ্ধ এবং তারা পূর্ব ও পশ্চিম গোদাবরী জেলাগুলিতে প্রভাবশালী।

## রাজনীতি
১৯২০ এবং ১৯৩০-এর দশকে, অন্যান্য সামন্ত জমিদার জাতিগুলির সাথে, কাপুরাও জাস্টিস পার্টির প্রধান সমর্থক ছিলেন। বিশিষ্ট কাপু নেতা কুর্মা ভেঙ্কটারেড্ডি নাইডু জাস্টিস পার্টির সদস্য ছিলেন এবং তিনি সামাজিক সাম্য, অস্পৃশ্যতা বিলোপ এবং সামাজিক সংস্কার প্রচারের নীতি প্রণয়ন করেছিলেন। ১৯২০ সালে, ভারত সরকার আইন ১৯১৯ পাস হওয়ার পর মাদ্রাজ প্রেসিডেন্সির প্রথম আইন পরিষদ নির্বাচন অনুষ্ঠিত হয়। মন্ত্রিসভার তিনজন মন্ত্রীর মধ্যে নাইডু একজন ছিলেন যিনি উন্নয়ন ও শিল্প মন্ত্রণালয়ের দায়িত্ব পালন করেছিলেন। ১৯৩৬ সালে, তিনি মাদ্রাজ প্রেসিডেন্সির গভর্নর হিসেবে নিযুক্ত হন, ইতিহাস অনুযায়ী এই পদে অধিষ্ঠিত দুজন ভারতীয়ের মধ্যে তিনি একজন। ১৯৩৭ সালে, তিনি মাদ্রাজ প্রেসিডেন্সির মুখ্যমন্ত্রী নির্বাচিত হন। তিনিই একমাত্র ব্যক্তি যিনি মাদ্রাজ প্রেসিডেন্সির (যার মধ্যে বর্তমান অন্ধ্রপ্রদেশ এবং তামিলনাড়ু সহ সমগ্র কেরালা ও কর্ণাটকের কিছু অংশ অন্তর্ভুক্ত ছিল) মুখ্যমন্ত্রী এবং রাজ্যপাল উভয় পদেই অধিষ্ঠিত ছিলেন।

ভারতের স্বাধীনতার পর, ১৯৫৩ সালে অন্ধ্র রাজ্য গঠিত হয়। পশ্চিম গোদাবরী জেলার কাপু পাসালা সূর্যচন্দ্র রাও ১৯৫৩ থেকে ১৯৫৪ সাল পর্যন্ত অন্ধ্র রাজ্য বিধানসভার প্রথম ডেপুটি স্পিকার ছিলেন। শ্রীকাকুলাম জেলার তেলাগা কাপু রোক্কাম লক্ষ্মী নরসিংহম ডোরা ১৯৫৫ থেকে ১৯৫৬ সাল পর্যন্ত অন্ধ্র রাজ্য বিধানসভার দ্বিতীয় স্পিকার হিসেবে দায়িত্ব পালন করেন। ১৯৫৫ সালের অন্ধ্র রাজ্য বিধানসভায়, ১৬ জন কাপু বিধায়ক ছিলেন, সকল বর্ণের মধ্যে এটি তৃতীয় সর্বোচ্চ সংখ্যা। পণ্ডিচেরিতে, ইয়ানামের কাপু নেতা কামিশেট্টি পরশুরাম নাইডু ১৯৬৩  – ১৯৬৪ সাল পর্যন্ত পণ্ডিচেরি বিধানসভার প্রথম ডেপুটি স্পিকার হিসেবে দায়িত্ব পালন করেন। তিনি ১৯৮৫  – ১৯৮৯ সাল পর্যন্ত পণ্ডিচেরি বিধানসভার স্পিকার হিসেবেও দায়িত্ব পালন করেন।

২০০৯ সালের অন্ধ্রপ্রদেশ বিধানসভা নির্বাচনে, কাপু সম্প্রদায়ের ১৯ জন বিধায়ক ছিলেন — অসংরক্ষিত সম্প্রদায়ের মধ্যে এটি তৃতীয় সর্বোচ্চ। ২০১৯ সালের অন্ধ্রপ্রদেশ বিধানসভা নির্বাচনে, ২৪ জন কাপু বিধায়ক নির্বাচিত হয়েছিলেন, যে সংখ্যাটি রেড্ডিদের পরেই এবং এটি কাম্মাদের চেয়েও বেশি। বিধানসভায়, একসাথে, এই তিনটি উচ্চবর্ণের প্রায় দুই-তৃতীয়াংশ ব্যক্তি অসংরক্ষিত আসন দখল করেছিলেন। গত দশকে, অন্ধ্রপ্রদেশের চারজন কাপু উপ-মুখ্যমন্ত্রী হয়েছেন। তাঁরা হলেন নিম্মাকায়লা চিনারাজাপ্পা (২০১৪  – ২০১৯), আল্লা নানি (২০১৯  – ২০২২), কোট্টু সত্যনারায়ণ (২০২২  – ২০২৪), এবং পবন কল্যাণ (২০২৪ – বর্তমান)।

## কাপুনাড়ু আন্দোলন
১৯৮০-এর দশকের গোড়ার দিকে কাপুনাড়ু আন্দোলন গঠিত হয়েছিল এবং ভাঙ্গাভেটি মোহনা রাঙ্গার নেতৃত্বে তারা কাপু, তেলাগা, বালিজা ও অন্টারি সম্প্রদায়ের জন্য কোটা দাবি করেছিল। তবে, ১৯৮২ সালের এন কে মুরলীধর রাও কমিশন কাপুদের জন্য কোটা সুপারিশ করেনি এবং নিম্নলিখিতগুলি উল্লেখ করেছে:"কাপুরা জমির মালিক এবং গ্রামে সামাজিক মর্যাদা ভোগ করে। তারা ইতিমধ্যেই রাজনৈতিকভাবে সচেতন এবং সামাজিকভাবে এগিয়ে। শিক্ষাগত দিক থেকেও তারা পিছিয়ে নেই কারণ রাজ্যের শিক্ষা প্রতিষ্ঠানগুলিতে কাপু সম্প্রদায়ের ছাত্রছাত্রীদের সংখ্যা যথেষ্ট। এই সম্প্রদায়ের সাক্ষরতার হার রাজ্যের গড়ের তুলনায় বেশি। রাজ্য সরকার, আধা-সরকারি এবং স্থানীয় সংস্থাগুলির অধীনে কর্মসংস্থানে কাপু সম্প্রদায়ের প্রতিনিধিত্ব ভালো। কমিশন মনে করে যে এটিকে পরিবর্তন করার প্রয়োজন নেই।"২০১৬ সালের গোড়ার দিকে, অবশিষ্ট অন্ধ্র প্রদেশ রাজ্যের কাপুরা কোটার দাবিতে একটি আন্দোলন শুরু করে, যার ফলে সহিংস বিক্ষোভ শুরু হয়। ২০১৪ সালের বিধানসভা নির্বাচনে কাপুদের সমর্থনের কারণে তেলুগু দেশম পার্টি ক্ষমতায় এসেছিল। এরপরে তেলুগু দেশম পার্টির নেতৃত্বাধীন রাজ্য সরকার রাজ্যের শিক্ষাপ্রতিষ্ঠান এবং সরকারি চাকরিতে কাপুদের জন্য ৫% কোটা বরাদ্দ করে। তবে, কেন্দ্রীয় সরকার এর বিরোধিতা করেছিল এবং আইনত এটি অযোগ্য বলে প্রমাণিত হয়েছিল। ২০১৯ সালের জুলাই মাসে, পরবর্তী ওয়াইএসআর কংগ্রেস সরকার সিদ্ধান্তটি বাতিল করে। ২০২৪ সালের হিসেব অনুযায়ী, কাপুদের জন্য কোনও কোটা নেই এবং তাদের অগ্রবর্তী জাতি হিসেবে শ্রেণীবদ্ধ করা হয়।

## কাপু জমিদারি
অন্ধ্র বিদ্যানামুর তৃতীয় খণ্ডে (১৯৩৯) তেলগা শাসিত স্থান হিসাবে প্রাক্তন পশ্চিম গোদাবরী জেলার এলুরু, গণপাভারম এবং আকিভিডুকে উল্লেখ করেছে। তাদের বলা হত তেলাগা-প্রভুভুলা-সিমালু ()।

স্বাধীনতা-পূর্ব ভারতে, বিশেষ করে গোদাবরী জেলায়, প্রচুর জমিদারি সহ অনেক কাপু-তেলাগা জমিদারি পরিবার বিদ্যমান ছিল। তাদের মধ্যে কিছু পরিবারকে দেওয়ান বাহাদুর এবং রাও বাহাদুর উপাধিতে ভূষিত করা হয়েছিল। প্রাক্তন কৃষ্ণা জেলার সবচেয়ে ধনী জমিদারিগুলির মধ্যে একটি ছিল বোম্মদেবারা পরিবারের ভাল্লুর এস্টেট। অধিকন্তু, তেলাগার গোপিসেত্তি নারায়ণস্বামী নাইডু ছিলেন নিদাদাভোলু এস্টেটের রিসিভার।

কিছু কাপু জমিদারির (সংস্থানম) মধ্যে রয়েছে:

*ভাল্লুর, কৃষ্ণা জেলা
* আত্তিলি, পশ্চিম গোদাবরী জেলা
* ধর্মভারম, পশ্চিম গোদাবরী জেলা
* পুল্লা, পশ্চিম গোদাবরী জেলা
* সুধাপালেম, পূর্ব গোদাবরী জেলা
* বীরভরম, পূর্ব গোদাবরী জেলা
* বীরাবল্লিপালেম, পূর্ব গোদাবরী জেলা
* ভেল্লা, পূর্ব গোদাবরী জেলা
* কোয়েটিপাডু এবং ওগিদি, পশ্চিম গোদাবরী জেলা
* ডান্থাহুণ্ডাম, শ্রীকাকুলাম জেলা

## উল্লেখযোগ্য ব্যক্তিত্ব
দ্রষ্টব্য: তালিকায় কেবল কাপু এবং উপ-বর্ণের (তেলাগা, অন্টারি) মানুষদের অন্তর্ভুক্ত করা হয়েছে, বালিজা, তুর্পু কাপু এবং অন্যান্য বর্ণের মানুষদের অন্তর্ভুক্ত করা হয়নি।

**রাজনীতি**

* কুর্মা ভেঙ্কটারেড্ডি নাইডু, মাদ্রাজ প্রেসিডেন্সির মুখ্যমন্ত্রী এবং গভর্নর উভয় পদেই দায়িত্ব পালন করেছিলেন — উভয় পদেই দায়িত্ব পালনকারী একমাত্র ব্যক্তি। লীগ অফ নেশনসে ভারতীয় প্রতিনিধি দলের সদস্য (১৯২৮)। দক্ষিণ আফ্রিকা ইউনিয়নে ভারতের প্রতিনিধি (১৯২৯  – ১৯৩২)
* পাসালা সূর্যচন্দ্র রাও, অন্ধ্র রাজ্য বিধানসভার প্রথম ডেপুটি স্পিকার (১৯৫৩  – ১৯৫৪)
* রোক্কাম লক্ষ্মী নরসিমহাম ডোরা, অন্ধ্র রাজ্য বিধানসভার দ্বিতীয় স্পিকার (১৯৫৫  – ১৯৫৬)
* কামিশেট্টি পরশুরাম নাইডু, পন্ডিচেরি বিধানসভার প্রথম ডেপুটি স্পিকার (১৯৬৩ – ১৯৬৪)। পন্ডিচেরি বিধানসভার স্পিকার (১৯৮৫  – ১৯৮৯)
* মাণ্ডালি ভেঙ্কট কৃষ্ণ রাও, প্রাক্তন প্রতিমন্ত্রী। ১৯৭৫ সালে প্রথম বিশ্ব তেলুগু সম্মেলনের প্রধান সংগঠক এবং আহ্বায়ক
* এমএস সঞ্জীবী রাও, প্রাক্তন কেন্দ্রীয় মন্ত্রী এবং ভারতের প্রথম ইলেকট্রনিক্স কমিশনের চেয়ারম্যান। "ভারতের ইলেকট্রনিক্সের জনক" হিসাবে উল্লেখ করা হয়েছে
* পিভি রঙ্গাইয়া নাইডু, প্রাক্তন কেন্দ্রীয় যোগাযোগ, বিদ্যুৎ ও জলসম্পদ প্রতিমন্ত্রী; প্রাক্তন পুলিশ মহাপরিচালক
* উম্মেরেডি ভেঙ্কটেশ্বরলু, প্রাক্তন কেন্দ্রীয় নগর উন্নয়ন মন্ত্রী
* চেগোণ্ডি হরিরাম জোগাইয়া, অন্ধ্রপ্রদেশের প্রাক্তন স্বরাষ্ট্রমন্ত্রী
* বঙ্গবীতি মোহনা রঙ্গা, ১৯৮০-র দশকে অন্ধ্রপ্রদেশের রাজনীতির বিশিষ্ট নেতা
* নিম্মকায়লা চিনারাজপ্পা, অন্ধ্রপ্রদেশের উপ-মুখ্যমন্ত্রী ও স্বরাষ্ট্রমন্ত্রী (২০১৪  – ২০১৯)
* কোট্টু সত্যনারায়ণ, অন্ধ্র প্রদেশের উপ-মুখ্যমন্ত্রী (২০২২  – ২০২৪)
* এমএম পল্লম রাজু, প্রাক্তন কেন্দ্রীয় মানবসম্পদ উন্নয়ন মন্ত্রী এবং প্রতিরক্ষা প্রতিমন্ত্রী
* আল্লা নানি, অন্ধ্র প্রদেশের উপ-মুখ্যমন্ত্রী (২০১৯  – ২০২২)
* পবন কল্যাণ, অন্ধ্র প্রদেশের উপ-মুখ্যমন্ত্রী (২০২২  – বর্তমান) এবং জনসেনা পার্টির প্রতিষ্ঠাতা
**<big>খেলাধুলা</big>**

* কোডি রামমূর্তি নাইডু, শক্তিশালী, বডি বিল্ডার, এবং কুস্তিগীর
* সি কে নাইডু, ভারতীয় ক্রিকেট দলের প্রথম অধিনায়ক এবং ভারতের অন্যতম সেরা ক্রিকেটার
* সি এস নাইডু, ১৯৩৪ থেকে ১৯৫২ সাল পর্যন্ত টেস্ট ক্রিকেটে ভারতের প্রতিনিধিত্ব করেছিলেন
* চন্দ্রা নাইডু, ভারতের প্রথম মহিলা ক্রিকেট ধারাভাষ্যকার
* ওয়াই. ভেনুগোপাল রাও, ২০০৫ থেকে ২০০৬ পর্যন্ত আন্তর্জাতিক ক্রিকেটে ভারতের প্রতিনিধিত্ব করেছিলেন
* আম্বাতি রায়ডু, ২০১৩ থেকে ২০১৯ সাল পর্যন্ত আন্তর্জাতিক ক্রিকেটে ভারতের প্রতিনিধিত্ব করেছেন
**সমাজকর্মী**
* রঘুপতি ভেঙ্কটরত্নম নাইডু, সমাজ সংস্কারক ও শিক্ষাবিদ
* কানেগান্তি হনুমন্তু, স্বাধীনতা সংগ্রামী যিনি পালনাডু বিদ্রোহের নেতৃত্ব দিয়েছিলেন
* থোটা নরশায় নাইডু, মুক্তিযোদ্ধা
**<big>বিজ্ঞান</big>**
* শঙ্কর বালপরমেশ্বর রাও, সংযুক্ত অন্ধ্র প্রদেশের নিউরোসার্জারির জনক, ডক্টর বিসি রায় পুরস্কার প্রাপক
* এম ভি রাও, কৃষি বিজ্ঞানী যাকে ভারতের সবুজ বিপ্লবের অন্যতম গুরুত্বপূর্ণ ব্যক্তিত্ব হিসেবে বিবেচনা করা হয়। বোরলগ পুরস্কার এবং পদ্মশ্রী প্রাপক
* এ ভি রামা রাও, উদ্ভাবক এবং রসায়নবিদ; পদ্মভূষণ প্রাপক
* শঙ্করা ভেঙ্কটা আদিনারায়ণ রাও, অর্থোপেডিক সার্জন এবং পদ্মশ্রী প্রাপক
**<big>চলচ্চিত্র</big>**

* রঘুপতি ভেঙ্কাইয়া নাইডু, প্রথম তেলেগু চলচ্চিত্র প্রযোজক, প্রদর্শক এবং চলচ্চিত্র স্টুডিওর মালিক; ব্যাপকভাবে "তেলুগু চলচ্চিত্রের জনক হিসেবে বিবেচিত"।
* রঘুপতি সূর্য প্রকাশ, তেলুগু চলচ্চিত্রের প্রথম পরিচালক এবং প্রধান অভিনেতা
* দাসারি কোটিরত্নম, তেলুগু চলচ্চিত্রের প্রথম মহিলা প্রযোজক
* কল্যাণম রঘুরামাইয়া, চলচ্চিত্র এবং থিয়েটার অভিনেতা। সঙ্গীত নাটক আকাদেমি পুরস্কার এবং পদ্মশ্রী প্রাপক।
* এস ভি রঙ্গা রাও, অভিনেতা
* আল্লু রামালিঙ্গাইয়া, অভিনেতা এবং কৌতুকাভিনেতা, পদ্মশ্রী প্রাপক
* রমেশ নাইডু, সঙ্গীত সুরকার; সেরা সঙ্গীত পরিচালনার জন্য জাতীয় চলচ্চিত্র পুরস্কার প্রাপক
* এডিদা নাগেশ্বর রাও, প্রযোজক; একাধিক জাতীয় চলচ্চিত্র পুরষ্কার প্রাপক
* কৈকাল সত্যনারায়ণ, অভিনেতা এবং রাজনীতিবিদ, ফিল্মফেয়ার লাইফটাইম অ্যাচিভমেন্ট অ্যাওয়ার্ড প্রাপক।
* সাবিত্রী, অভিনেত্রী
* দাসারি নারায়ণ রাও, পরিচালক, অভিনেতা এবং প্রাক্তন কেন্দ্রীয় মন্ত্রী
* আল্লু অরবিন্দ, প্রযোজক; গীতা আর্টস এবং আহা ওটিটি প্ল্যাটফর্মের প্রতিষ্ঠাতা
* কোদি রামকৃষ্ণ, পরিচালক; প্রাপক রঘুপতি ভেঙ্কাইয়া পুরস্কার
* থোটা থারানি, প্রযোজনা ডিজাইনার; দুটি জাতীয় চলচ্চিত্র পুরস্কার এবং পদ্মশ্রী প্রাপক
* এম. এস. নারায়ণ, অভিনেতা এবং কৌতুকাভিনেতা
* চিরঞ্জীবী, অভিনেতা
* ছোটা কে নাইডু, চিত্রগ্রাহক
* পবন কল্যাণ, অভিনেতা
* সুকুমার, পরিচালক, চিত্রনাট্যকার এবং প্রযোজক
* শেখর কাম্মুলা, পরিচালক, চিত্রনাট্যকার এবং প্রযোজক
* রম্ভা, অভিনেত্রী
* দেবী শ্রী প্রসাদ, সঙ্গীত রচয়িতা
* অল্লু অর্জুন, অভিনেতা
* রাম চরণ, অভিনেতা
* মাধবী লতা, অভিনেত্রী
**<big>শিল্পকলা</big>**

* দ্বারম ভেঙ্কটস্বামী নাইডু, কর্নাটকী বেহালাবাদক, পদ্মশ্রী এবং সঙ্গীত নাটক আকাদেমি পুরস্কার প্রাপক
* দ্বারম দুর্গা প্রসাদ রাও, কর্ণাটকী বেহালাবাদক, সঙ্গীত নাটক আকাদেমি পুরস্কার প্রাপক
* শোভা নাইডু, কুচিপুড়ির উদ্যোক্তা, পদ্মশ্রী এবং সঙ্গীত নাটক আকাদেমি পুরস্কার প্রাপক
**<big>সাহিত্য</big>**

* থাপি ধর্ম রাও নাইডু, লেখক, সাংবাদিক এবং সমাজ সংস্কারক; সাহিত্য আকাদেমি পুরস্কার প্রাপক। তেলুগু সাংবাদিকতায় কথ্য ভাষার পথিকৃৎ।
* ত্রিপুরাণ ভেঙ্কট সূর্য প্রসাদ রাও, কবি, অনুবাদক ও জমিদার
* এম. চালপতি রাউ, সাংবাদিক এবং লেখক যিনি ইংরেজি সাংবাদিকতায় ভারতের অন্যতম সেরা সম্পাদক হিসেবে বিবেচিত; পদ্মভূষণ প্রাপক
* ইয়ারামসেট্টি সাই, তেলুগু ভাষার ঔপন্যাসিক এবং ছোটগল্পকার
* অনন্ত শ্রীরাম, গীতিকার এবং কবি

## তথ্যসূত্র
**উদ্ধৃতি**

**গ্রন্থপঞ্জি**

* 
* 
* 

## আরও পড়ুন

* 
* 
* 
* 

বিষয়শ্রেণী:অন্ধ্রপ্রদেশের সামাজিক গোষ্ঠী
বিষয়শ্রেণী:ভারতীয় জাতি
বিষয়শ্রেণী:তেলুগু সমাজ
বিষয়শ্রেণী:উদ্ধৃতি শৈলীতে তেলুগু ভাষার উৎস (te)
বিষয়শ্রেণী:উদ্ধৃতি শৈলীতে জার্মান ভাষার উৎস (de)